Τα όσα πέρασε o 11χρονος γιος της την ημέρα που του επιτέθηκε ο πατέρας της συμμαθήτριάς του, περιέγραψε η μητέρα του παιδιού, ξεκαθαρίζοντας ότι δεν φοβάται κανέναν και το ίδιο λέει και στον μικρό.

Μιλώντας στο Open Tv, η μητέρα είπε ότι τρόμαξε όταν είδε το παιδί μετά από την επίθεση.

«Όταν είδα το παιδί δεν μπορούσε να μιλήσει, λόγω του σοκ. Τώρα είναι καλά», είπε.

Εξήγησε πως ο πατέρας της μαθήτρια χτύπησε το παιδί της για ασήμαντη αφορμή, για έναν καβγά που είχαν τα παιδιά στο σχολείο.

Όσο για το αν υπήρχαν άλλοι άνθρωποι μπροστά την ώρα του ξυλοδαρμού του γιου της είπε:

«Όχι, δεν ήταν γονείς μπροστά εκείνη την ώρα. Αλλά μετά πήγαν μόλις είδαν τι γινόταν και άκουσαν το παιδί να φωνάζει, μαζεύτηκαν. Παντού είχε χτυπήσει το παιδί...».

Τέλος ξεκαθάρισε πως δεν φοβάται τίποτα και κανέναν και προσπαθεί να σταθεί στο παιδί της για να ξεπεράσει το σοκ.

«Ο μικρός πήγε κανονικά στο σχολείο. Λίγο φοβάται, αλλά του λέω να τα ξεχάσει όλα αυτά για να το ξεπεράσει. Εγώ δεν φοβάμαι καθόλου», είπε.

Υπενθυμίζεται ότι την περασμένη Πέμπτη ο 11χρονος είχε μια μικρή διένεξη με τη συμμαθήτριά του για ένα μπουκάλι νερό που της έριξε κατά λάθος. Εκείνη το είπε στον πατέρα της, κι αυτός έξαλλος την επόμενη μέρα στο σχόλασμα πήγε στο σχολείο, πλησίασε το αγόρι και άρχισε να το χτυπά.

Το παιδί δέχθηκε χτυπήματα σε όλο του το σώμα, πήγε στο νοσοκομείο προληπτικά, ενώ η διευθύντρια του σχολείου και η μητέρα του έκαναν καταγγελία στο αστυνομικό τμήμα.

